નિદ્રામાં સરકી રહેલા વિશ્વજિતની આંખો ખુલી ગઈ હતી, એમનો જીવ આરૂષિમાં હતો. અરુ, પહેલાં સીટબેલ્ટ બાંધી લે, ને સીટ નીચેથી એમને લાઈફ જેકેટ ખેંચી કાઢ્યું. પોતે પોતાનું લાઈફજેકેટ પહેરવાની બદલે પત્નીએ સાચી રીતે પહેર્યું છે કે નહીં તે ચકાસી પોતે પણ લાઈફ જેકેટ પહેરવા માંડ્યું. આ દરમિયાન વિમાને દસ હજાર ફૂટનો જમ્પ માર્યો હોય તેમ હવામાં ફંગોળાયું. ઘણાં મુસાફરોના માથાં એક બીજા સાથે નારિયેળની જેમ ભટકાયા ને ઘણાંના નાકમાંથી લોહી ધસી આવ્યું હતું. મોત સામે તાંડવ કરી રહ્યું હતું. ડરની ચિચિયારીઓ સિવાય બીજું કંઇ કાને પણ પડતું નહોતું.